4 ยักษ์รับเหมาฯรอต่อไป รฟท.เตรียมรื้อ TOR รถไฟทางคู่
4 ยักษ์รับเหมาฯ CK-ITD-STEC-UNIQ รอต่อไป บอร์ด รฟท. ยังไม่สรุปล้มประมูลรถไฟทางคู่ 5 เส้นทาง เตรียมรื้อ TOR โครงการใหม่วันนี้ (3 มี.ค.)
4 มี.ค. 2560

4 ยักษ์รับเหมาฯ CK-ITD-STEC-UNIQ รอต่อไป บอร์ด รฟท. ยังไม่สรุปล้มประมูลรถไฟทางคู่ 5 เส้นทาง เตรียมรื้อ TOR โครงการใหม่วันนี้ (3 มี.ค.)
นายอานนท์ เหลืองบริบูรณ์ รักษาการ ผู้ว่าการ การรถไฟแห่งประเทศไทย (รฟท.) เปิดเผยว่า เช้าวันนี้ (3 มี.ค.) จะมีการประชุมคณะกรรมการ ร.ฟ.ท. เพื่อพิจารณาแก้ไขเอกสารประกวดราคา (TOR) โครงการงานก่อสร้างรถไฟทางคู่ทั้ง 5 เส้นทาง มูลค่างานราว 9.9 หมื่นล้านบาท และจะส่งเรื่องให้คณะกรรมการกำกับการจัดซื้อจัดจ้าง ที่มีนายประสาร ไตรรัตน์วรกุล เป็นประธาน พิจารณาเห็นชอบ ในการประชุมในช่วงบ่ายวันเดียวกัน
“เรื่องจะยกเลิกประมูลยังไม่รู้ ยังไม่ได้ข้อสรุป ต้องดูทิศทางจากบอร์ดวันนี้ก่อน” นายอานนท์ กล่าว
ทั้งนี้โครงการก่อสร้างทางคู่  5 เส้นทาง มีผู้รับเหมายื่นซองประมูลแล้ว อยู่ในชั้นตอนรอการประกาศผู้ผ่านคุณสมบัติและมีสิทธิเคาะราคา ได้แก่
1) งานก่อสร้างโครงการรถไฟทางคู่ ช่วงมาบกะเบา- ชุมทางจิระ  ระยะทาง 132 กม. ราคากลาง 29,447.31 ล้านบาท มีเอกชนยื่นซองประกวดราคา จำนวน 5 ราย
2) งานก่อสร้างโครงการถไฟทางคู่ ช่วงลพบุรี-ปากน้ำโพ ระยะทาง 116 กม. ราคากลาง 23,900 ล้านบาท มีเอกชนมายื่นเอกสารประกวดราคา จำนวน 6 ราย,
3) งานก่อสร้างโครงการรถไฟทางคู่ ช่วงนครปฐม-หัวหิน ระยะทาง 169 กม. ราคากลาง 19,270 ล้านบาท จำนวน 6 ราย
4) งานก่อสร้างโครงการรถไฟทางคู่ ช่วงหัวหิน-ประจวบคีรีขันธ์ ระยะทาง 84 กม. ราคากลาง 9,990 ล้านบาท มีเอกชนยื่นเอกสารประกวดราคา จำนวน 8 ราย
5) งานก่อสร้างโครงการรถไฟทางคู่ข่วงหัวหิน-ชุมพร ระยะทาง 167 กม. ราคากลาง 16,500 ล้านบาท มีเอกชนยื่นเอกสารประกวดราคาจำนวน 6 ราย
 
อนึ่ง ผู้รับเหมารายใหญ่ ได้แก่ บริษัท ช.การช่าง จำกัด (มหาชน) หรือ CK ,บริษัท อิตาเลียนไทย ดีเวล๊อปเม้นต์ จำกัด (มหาชน) หรือ ITD ,บริษัท ซิโน-ไทย เอ็นจิเนียริ่ง แอนด์ คอนสตรัคชั่น จำกัด (มหาชน) หรือ STEC ,บริษัท ยูนิค เอ็นจิเนียริ่ง แอนด์ คอนสตรัคชั่น จำกัด (มหาชน) หรือ UNIQ เข้าร่วมชิงทุกเส้นทาง